Document ID: 32011D0822

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 7ης Δεκεμβρίου 2011
σχετικά με την αναγνώριση του Μπαγκλαντές σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου όσον αφορά τα συστήματα εκπαίδευσης και πιστοποίησης των ναυτικών
[κοινοποιηθείσα υπό τον αριθμό Ε(2011) 8999]
(Κείμενο που παρουσιάζει ενδιαφέρον για τον ΕΟΧ)
(2011/822/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για το ελάχιστο επίπεδο εκπαίδευσης των ναυτικών (1), και ιδίως το άρθρο 19 παράγραφος 3 πρώτο εδάφιο,
Έχοντας υπόψη τα αιτήματα που υπέβαλαν η Κύπρος, στις 26 Ιουλίου 2007, η Ιταλία, στις 24 Δεκεμβρίου 2007 και το Βέλγιο, στις 25 Ιουνίου 2008,
Εκτιμώντας τα ακόλουθα:
(1)
Σύμφωνα με την οδηγία 2008/106/ΕΚ, τα κράτη μέλη δύνανται να αποφασίζουν να θεωρούν κατάλληλα πιστοποιητικά ναυτικών που έχουν εκδοθεί από τρίτες χώρες, υπό την προϋπόθεση ότι η συγκεκριμένη τρίτη χώρα αναγνωρίζεται από την Επιτροπή. Οι εν λόγω τρίτες χώρες πρέπει να πληρούν όλες τις απαιτήσεις της σύμβασης του Διεθνούς Ναυτιλιακού Οργανισμού (ΔΝΟ) για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, του 1978, (σύμβαση STCW) (2), όπως αναθεωρήθηκε το 1995.
(2)
Αιτήματα για την αναγνώριση του Μπαγκλαντές υποβλήθηκαν με επιστολές της 26ης Ιουλίου 2007, από την Κύπρο, της 24ης Δεκεμβρίου 2007, από την Ιταλία και της 25ης Ιουνίου 2008, από το Βέλγιο. Μετά από αυτές τις αιτήσεις, η Επιτροπή αξιολόγησε τα συστήματα εκπαίδευσης και πιστοποίησης του Μπαγκλαντές, προκειμένου να εξακριβωθεί κατά πόσο το Μπαγκλαντές πληροί όλες τις απαιτήσεις της σύμβασης STCW και κατά πόσο έχουν ληφθεί τα κατάλληλα μέτρα για την πρόληψη της απάτης όσον αφορά τα πιστοποιητικά. Η αξιολόγηση αυτή βασίστηκε στα αποτελέσματα της επιθεώρησης που διενεργήθηκε από εμπειρογνώμονες του Ευρωπαϊκού Οργανισμού για την Ασφάλεια στη Θάλασσα τον Φεβρουάριο του 2008. Κατά την εν λόγω επιθεώρηση διαπιστώθηκαν ορισμένες ελλείψεις στα συστήματα εκπαίδευσης και πιστοποίησης.
(3)
Η Επιτροπή διαβίβασε στα κράτη μέλη έκθεση σχετικά με τα αποτελέσματα της αξιολόγησης.
(4)
Με τις επιστολές της 26ης Μαρτίου 2009, της 9ης Δεκεμβρίου 2009 και της 28ης Σεπτεμβρίου 2010, η Επιτροπή ζήτησε από το Μπαγκλαντές να παράσχει αποδεικτικά στοιχεία που να αποδεικνύουν ότι έχουν αποκατασταθεί οι ελλείψεις που διαπιστώθηκαν.
(5)
Με τις επιστολές της 29ης Μαρτίου 2009, της 21ης Μαΐου 2009, της 12ης Ιουλίου 2009, της 4ης Ιανουαρίου 2010, της 27ης Φεβρουαρίου 2011 και της 14ης Μαρτίου 2011, το Μπαγκλαντές χορήγησε τις πληροφορίες που ζητήθηκαν και τα αποδεικτικά στοιχεία όσον αφορά την εφαρμογή κατάλληλων και ικανοποιητικών διορθωτικών μέτρων για την αποκατάσταση των περισσότερων ελλείψεων που διαπιστώθηκαν κατά την αξιολόγηση της συμμόρφωσης.
(6)
Οι υπόλοιπες ελλείψεις αφορούν, από τη μία πλευρά, την απουσία ορισμένων στοιχείων του εξοπλισμού κατάρτισης σε ένα από τα ιδρύματα ναυτικής εκπαίδευσης και κατάρτισης του Μπαγκλαντές, και, από την άλλη πλευρά, την κατάρτιση για τα προπαρασκευαστικά μαθήματα σε σχέση με το τμήμα Α-ΙΙ / 1 του κώδικα STCW. Το Μπανγκλαντές κλήθηκε ως εκ τούτου να εφαρμόσει περαιτέρω διορθωτική δράση όσον αφορά το σημείο αυτό. Ωστόσο, οι ελλείψεις αυτές δεν επαρκούν, ώστε να τεθεί υπό αμφισβήτηση το συνολικό επίπεδο συμμόρφωσης του Μπαγκλαντές με τις απαιτήσεις STCW για την εκπαίδευση και πιστοποίηση των ναυτικών.
(7)
Το αποτέλεσμα της αξιολόγησης συμμόρφωσης και η αξιολόγηση των πληροφοριών που χορηγήθηκαν από το Μπανγκλαντές καταδεικνύουν ότι το Μπανγκλαντές πληροί όλες τις αντίστοιχες απαιτήσεις της σύμβασης STCW και ότι έχει λάβει κατάλληλα μέτρα για την πρόληψη της απάτης όσον αφορά τα πιστοποιητικά.
(8)
Τα μέτρα που προβλέπονται στην παρούσα εκτελεστική απόφαση είναι σύμφωνα με τη γνώμη της επιτροπής ασφαλούς ναυτιλίας και πρόληψης της ρύπανσης από τα πλοία,
ΕΞΕΔΩΣΕ ΤΗΝ ΠΑΡΟΥΣΑ ΕΚΤΕΛΕΣΤΙΚΗ ΑΠΟΦΑΣΗ:
Άρθρο 1
Για τους σκοπούς του άρθρου 19 της οδηγίας 2008/106/ΕΚ, το Μπαγκλαντές αναγνωρίζεται όσον αφορά τα συστήματα εκπαίδευσης και πιστοποίησης των ναυτικών.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 7 Δεκεμβρίου 2011.

Labels: 12
8
18
9